Diari Oficial de la Generalitat Valenciana


Sumari del DOGV 9847, del 13-05-2024 (2024/3875)

RESOLUCIÓ de 30 d'abril de 2024, del director general de Labora Servei Valencià d'Ocupació i Formació, per la qual es convoquen per a l'exercici 2024 les subvencions destinades al Programa de foment de l'ocupació autònoma a la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9847

Data del DOGV
:   13-05-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/3875


Data del document
:   30-04-2024

Organisme emissor
:   Labora, Servici Valencià d'Ocupació i Formació

Tipus de document
:   Resolució

Correcció d'errades

Anàlisi jurídica

 Descriptors 

:   * Labora, Servici Valencià d'Ocupació i Formació

RESOLUCIÓ de 30 d'abril de 2024, del director general de Labora Servei Valencià d'Ocupació i Formació, per la qual es convoquen per a l'exercici 2024 les subvencions destinades al Programa de foment de l'ocupació autònoma a la Comunitat Valenciana. [2024/3875]  
En el Boletín Oficial del Estado de 29 de setembre de 2023 es va publicar l'Orde TES/1077/2023, de 28 de setembre, per la qual s'establixen, en l'àmbit competencial del Servici Públic d'Ocupació Estatal, les bases reguladores per a la concessió de subvencions destinades al finançament de programes de polítiques actives d'ocupació previstos en el Reial decret 818/2021, de 28 de setembre, pel qual es regulen els programes comuns d'activació per a l'ocupació del Sistema Nacional d'Ocupació.  
L'article 24 de l'Orde TES/1077/2023 regula les subvencions per al foment de l'ocupació autònoma.  
La disposició addicional quarta de l'Orde TES/1077/2023 establix que, en virtut del que es preveu en la disposició addicional quinzena del Reial decret 818/2021, de 28 de setembre, les bases reguladores establides en eixa orde tindran la consideració de bases reguladores comunes quan els servicis públics d'ocupació autonòmics opten per la seua aplicació en qualsevol de les convocatòries de subvencions que realitzen per al finançament de programes comuns d'activació per a ocupació.  
  
L'article 4.2 de l'Orde TES/1077/2023 indica que en el seu annex figuren els programes comuns d'activació per a l'ocupació que són objecte de subvenció, amb indicació de l'objecte i les persones destinatàries de cada programa; les modalitats i els requisits de les actuacions subvencionables; les quanties de les subvencions, i les persones, empreses i altres entitats beneficiàries.  
L'apartat 4 d'este article establix que en les corresponents convocatòries es concretaran les actuacions subvencionables, d'entre les assenyalades en l'annex mencionat, que seran objecte de finançament en cada una d'estes. Entre els programes comuns d'activació per a l'ocupació relacionats en este annex es troba el programa de foment de l'ocupació autònoma, l'objecte del qual és facilitar la constitució de persones desocupades en persones treballadores autònomes o per compte propi. En este sentit, mitjançant esta resolució es convoca el Programa de foment de l'ocupació autònoma a la Comunitat Valenciana, pel qual s'atorga una subvenció a les persones desocupades amb formació que accedixen al seu treball a través de la creació d'activitat empresarial independent, mitjançant el seu establiment com a personal treballador autònom o per compte propi en projectes innovadors.  
El Pla estratègic de subvencions de LABORA Servei Valencià d'Ocupació i Formació per al període 2023-2025 preveu entre els seus objectius operatius el d'afavorir les iniciatives d'emprenedoria social i innovadora amb potencial de creació d'ocupació.  
  
De conformitat amb el que es preveu en l'apartat a de la disposició addicional quarta de l'Orde TES/1077/2023, i en l'article 160.4.b de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, resolc:  
  
Primer. Convocatòria 2024  
1. Convocar per a l'exercici 2024 les subvencions destinades al Programa de foment de l'ocupació autònoma, regulades en l'Orde TES/1077/2023 de 28 de setembre, per la qual s'establixen, en l'àmbit competencial del Servici Públic d'Ocupació Estatal, les bases reguladores per a la concessió de subvencions destinades al finançament de programes de polítiques actives d'ocupació previstos en el Reial decret 818/2021, de 28 de setembre, pel qual es regulen els programes comuns d'activació per a l'ocupació del Sistema Nacional d'Ocupació (BOE 29.09.2023).  
2. Estes subvencions es finançaran amb càrrec al capítol 4, codi de línia S0136, del subprograma 322.C01, Foment d'ocupació, per un import global màxim estimat de 2.000.000 d'euros, fons propis de la Generalitat.  
3. La dotació pressupostària s'ha territorialitzat de manera proporcional a la població i, amb la mateixa ponderació, al nombre de persones desocupades registrades en Labora Servei Valencià d'Ocupació i Formació. A este efecte s'han tingut en compte les estadístiques corresponents al mes anterior al de la data d'esta resolució de convocatòria. En la seua aplicació, es fa la distribució provincial següent de crèdits, que tenen caràcter estimatiu:  
Alacant: 779.800 euros.  
Castelló: 226.900 euros.  
València: 993.300 euros.  
4. La dotació d'esta convocatòria es pot incrementar si concorre algun dels casos que preveu l'article 11.2 del Decret 77/2019, de 7 de juny, del Consell, de regulació del procediment de gestió del pressupost de la Generalitat. En tot cas, este increment queda condicionat a la declaració de disponibilitat del crèdit, que s'haurà de publicar en el Diari Oficial de la Generalitat Valenciana.  
  
5. En aplicació de l'article 11.6 del Decret 77/2019, els eventuals augments sobrevinguts en el crèdit disponible possibiliten que es dicten resolucions de concessió complementàries per a aquelles sol·licituds que, complint tots els requisits, s'hagen denegat per esgotament d'este.  
  
6. L'alteració de la distribució estimativa de la dotació no necessitarà una nova convocatòria. No obstant això, esta alteració serà objecte de publicació en el Diari Oficial de la Generalitat Valenciana.  
7. La publicitat a què fan referència els apartats 4 i 6 no implica l'obertura de termini per a presentar noves sol·licituds ni l'inici d'un nou còmput de termini per a resoldre.  
  
Segon. Objecte i àmbit  
Esta convocatòria té per objecte fomentar l'emprenedoria a la Comunitat Valenciana mitjançant la concessió de subvencions a les persones desocupades que, reunint els requisits indicats en el resolc tercer, s'establisquen com a treballador autònom o per compte propi en projectes innovadors.  
  
Tercer. Persones beneficiàries  
1. Podran ser beneficiàries les persones desocupades inscrites com a demandants d'ocupació en Labora Servei Valencià d'Ocupació i Formació, que s'establisquen com a persones treballadores autònomes o per compte propi i complisquen els requisits següents:  
a) Han de comptar amb un pla d'empresa de l'activitat a realitzar, que en preveja l'organització, els recursos necessaris, el pla financer i d'inversions i el pla de viabilitat per a poder dur a terme esta activitat.  
  
b) L'activitat autònoma ha de tindre caràcter innovador. A este efecte, es considerarà que té caràcter innovador si complix alguna de les següents condicions:  
- Els projectes que oferisquen alguna novetat o millora sobre productes o servicis existents;  
- Les activitats en les quals es detecte una falta d'oferta en el territori on la persona treballadora autònoma prestarà servicis;  
- Les idees de negoci, en sectors madurs, que donen resposta a necessitats no cobertes.  
c) La persona sol·licitant ha d'acreditar tant la formació a què fa referència l'apartat c.1.) com la formació a la qual fa referència l'apartat c.2.)::  
c.1.) Formació professional oficial (del sistema educatiu o formació professional per a l'ocupació) o educació universitària (grau, màster o curs d'expert universitari) sobre matèries que tinguen relació directa amb el projecte de negoci;  
c.2.) Formació no inferior a 70 hores de duració en matèria gerencial, de gestió comercial o financera o de màrqueting digital, bé per haver rebut formació sobre estes matèries o bé perquè la formació que es posseïsca en relació a l'apartat c.1.) ja la incloga, segons el següent:  
  
- En cas d'acreditar formació professional oficial, la titulació acreditada haurà d'incloure almenys 70 hores de duració en estes matèries.  
  
- En cas d'acreditar educació universitària, la titulació acreditada haurà d'incloure almenys 3 crèdits ECTS en estes matèries (en titulacions universitàries anteriors al Pla de Bolonya haurà d'incloure almenys una assignatura en estes matèries).  
2. No poden obtindre la condició de beneficiàries:  
a) Les persones que concórreguen en alguna de les prohibicions que preveuen els apartats 2 i 3 de l'article 13 de la Llei 38/2003, de 17 de novembre, general de subvencions.  
b) Els socis de societats mercantils, cooperatives i societats laborals. En canvi, podran ser beneficiàries les persones treballadores autònomes, o per compte propi, quan formen part de comunitats de béns o societats civils, sempre que les subvencions se sol·liciten a títol personal.  
  
c) Els qui causen alta en el Règim Especial de la Seguretat Social dels Treballadors per Compte Propi o Autònoms com a familiar col·laborador d'una altra persona treballadora per compte propi.  
  
Quart. Condicions per a la concessió de la subvenció  
La concessió de la subvenció requerix:  
a) Haver-se donat d'alta en el Règim Especial de la Seguretat Social dels Treballadors per Compte Propi o Autònoms o en la mutualitat del col·legi professional que corresponga, a partir de l'1 de gener de 2024. La data d'alta serà considerada com a data d'inici d'activitat.  
  
b) Haver romàs en situació de desocupació mantenint la inscripció com a demandant d'ocupació en Labora Servei Valencià d'Ocupació i Formació fins a l'inici de l'activitat. No s'entendrà complit este requisit si la inscripció es produïx el mateix dia en què s'inicia l'activitat autònoma.  
c) Figurar d'alta en el Cens d'obligats tributaris, en l'Impost sobre Activitats Econòmiques i en el Règim Especial de Treballadors Autònoms o en la mutualitat del col·legi professional que corresponga, amb caràcter previ a la presentació de la sol·licitud.  
d) No haver realitzat la mateixa activitat, o similar, com a persones treballadores autònomes o per compte propi en els sis mesos anteriors a l'inici de l'activitat que dona lloc a la sol·licitud de la subvenció. No serà aplicable esta exclusió en el cas que la persona sol·licitant siga dona víctima de violència de gènere que haguera realitzat activitats per compte propi com a familiar col·laborador del seu agressor i es constituïsca com a treballadora per compte propi en una activitat similar a la que realitzava.  
e) Desenvolupar l'activitat de manera independent a la Comunitat Valenciana.  
f) No haver sigut beneficiari ni l'any 2022 ni l'any d'altres subvencions de Labora Servei Valencià d'Ocupació i Formació per constitució com a autònom.  
g) El projecte ha de tindre caràcter innovador i reunir condicions de viabilitat tècnica, econòmica i financera, la qual cosa farà que siga necessari l'informe de qualsevol de les entitats, públiques o privades, incloses en el Mapa d'entitats de l'ecosistema emprenedor de la Comunitat Valenciana, en el qual figuren els pactes territorials per l'ocupació i el desenvolupament local.  
  
Quint. Quantia de la subvenció  
1. L'import de la subvenció ascendix a 5.000 euros si la persona beneficiària és un home; 6.000 euros si és una dona, i 6.600 euros si és una dona víctima de violència de gènere.  
  
Sext. Forma i termini de presentació de sol·licituds  
1. La sol·licitud (que comprenga, així mateix, la documentació exigida en el resolc sèptim) s'ha de presentar de manera telemàtica en la seu electrònica de la Generalitat Valenciana a través del procediment habilitat a este efecte i denominat «EAUTOE 2024 - Ajudes a persones desocupades que accedisquen al seu treball a través de la creació d'activitat empresarial o professional com a personal treballador autònom en projectes innovadors». En la pàgina web de Labora (http://www.labora.gva.es/ciutadania/busque-ajudes-subvencions/ajudes-foment-de-l-ocupacio) estarà disponible la informació sobre la convocatòria i s'habilitarà l'accés a la seu electrònica per a formular la sol·licitud telemàtica. Qualsevol sol·licitud que es presente seguint un procediment diferent del que es descriu ací serà inadmesa.  
2. Per a la tramitació telemàtica, s'ha de disposar de firma electrònica avançada, amb el certificat reconegut per a ciutadans (persona física) admés per la seu electrònica de la Generalitat (https://sede.gva.es). Si la sol·licitud es presenta telemàticament per un representant, este ha d'estar prèviament autoritzat a través del Registre de representants: https://www.accv.es/servicios/ciudadanos-y-autonomos/registro-de-representantes/.  
3. El termini per a la presentació de sol·licituds s'iniciarà l'endemà de la publicació de l'extracte d'esta resolució en el Diari Oficial de la Generalitat Valenciana i finalitzarà el 31 de juliol de 2024.  
  
Sèptim. Documentació que cal adjuntar a la sol·licitud  
1. Les sol·licituds s'han de presentar acompanyades de la documentació següent:  
a) Dades de domiciliació bancària: en el cas de nou perceptor o de nou compte bancari, s'ha de comunicar de manera telemàtica a través del procediment habilitat a este efecte, denominat «Procediment per a tramitar les altes, modificacions i baixes de les domiciliacions bancàries» (https://www.gva.es/va/inicio/procedimientos'id\_proc=22008&version=amp).  
b) Declaració responsable sobre altres ajudes rebudes per als mateixos costos subvencionables o el mateix fet subvencionable o, si no se n'ha obtingut cap, a fi de comprovar que no se superen els límits de l'apartat 2 de l'article 3 del Reglament (UE) 2023/2831, de la Comissió.  
  
c) Declaració responsable de no haver incorregut en les prohibicions per a obtindre la condició de beneficiari ni per a ser receptor del pagament al qual fan referència els apartats 2 i 3 de l'article 13 i l'apartat 5 de l'article 34 de la Llei 38/2003, segons el model normalitzat.  
d) Declaració responsable de les ajudes de minimis concedides a la persona sol·licitant durant els dos exercicis fiscals anteriors i durant l'exercici fiscal en curs, segons el model normalitzat.  
e) Si és el cas, acreditació de la condició de víctima de violència sobre la dona, de conformitat amb el que disposen els apartats 1 i 2 de l'article 9 de la Llei 7/2012, de 23 de novembre, de la Generalitat, integral contra la violència sobre la dona en l'àmbit de la Comunitat Valenciana.  
f) Informe de qualsevol de les entitats, públiques o privades, incloses en el Mapa d'entitats de l'ecosistema emprenedor de la Comunitat Valenciana, en el qual figuren els pactes territorials per l'ocupació i el desenvolupament local, relatiu al fet que el pla d'empresa de l'activitat a realitzar reunix condicions de viabilitat quant a la seua organització, recursos necessaris, pla financer i d'inversions per a poder dur a terme esta activitat (justificant adequadament el compliment de cadascuna d'estes condicions) i que l'activitat a desenvolupar té caràcter innovador, indicant el criteri que reunix per a fer-ho d'entre els indicats en l'apartat 1.b del resolc tercer d'esta resolució. Este informe haurà d'incloure com a annex la fitxa resum que estarà disponible en la web de l'ajuda en Labora degudament emplenada i firmada. No es consideraran vàlids aquells informes en els quals no estiga clarament justificat que el Pla d'empresa és viable.  
g) En el cas de professionals col·legiats, l'alta en la mutualitat del col·legi professional corresponent; la condició d'exercents s'ha d'acreditar mitjançant un certificat de l'Agència Estatal de l'Administració Tributària en el qual consten les altes i baixes en el Cens d'obligats tributaris.  
h) Documentació acreditativa de la formació del sol·licitant, segons l'apartat c del resolc tercer d'esta resolució.  
i) Certificat de Situació Censal actualitzat, emés per l'Agència Estatal d'Administració Tributària.  
j) Declaració responsable d'haver sigut informat del tractament de dades de caràcter personal requerit per a la gestió d'estes subvencions.  
  
2. Llevat que conste l'oposició expressa de la persona sol·licitant (cas en què haurà d'aportar la corresponent documentació acreditativa), LABORA Servei Valencià d'Ocupació i Formació recaptarà, a través de la Plataforma Autonòmica d'Intermediació (PAI) i altres sistemes habilitats a este efecte, la informació relativa al següent:  
a) Identitat de la persona física sol·licitant i, si és el cas, del seu representant.  
b) Vida laboral, certificada per la Tresoreria de la Seguretat Social.  
c) Certificació positiva de l'Agència Estatal de l'Administració Tributària, de la conselleria competent en matèria d'hisenda i de la Tresoreria General de la Seguretat Social, de trobar-se al corrent en el compliment de les obligacions tributàries i amb la Seguretat Social.  
d) Acreditació de no haver sigut beneficiari en algun dels dos anys anteriors d'altres subvencions de LABORA Servei Valencià d'Ocupació i Formació per constitució com a autònom.  
e) Inscripció com a demandant d'ocupació en Labora Servei Valencià d'Ocupació i Formació fins a l'inici de l'activitat.  
3. La sol·licitud i els formularis normalitzats per a la tramitació d'estes subvencions es troben disponibles en la web de Labora (http://www.labora.gva.es/ciutadania/busque-ajudes-subvencions/ajudes-foment-de-l-ocupacio).  
  
Octau. Instrucció del procediment  
1. La instrucció correspondrà als servicis territorials competents en matèria d'ocupació de Labora Servei Valencià d'Ocupació i Formació.  
  
2. Una vegada examinades les sol·licituds, l'òrgan instructor remetrà un informe en què farà constar que les persones beneficiàries complixen tots els requisits necessaris per a la concessió de les ajudes.  
3. En cada direcció territorial de Labora Servei Valencià d'Ocupació i Formació es constituirà un òrgan col·legiat integrat per la persona titular del servici territorial competent en matèria d'ocupació o la persona que designe per a la seua substitució, que el presidirà; dos vocals, i una persona que ocuparà la secretaria, amb veu, però sense vot. La designació de les persones que ocupen les vocalies i la secretaria la farà la persona titular de la direcció territorial de Labora Servei Valencià d'Ocupació i Formació entre personal del servici territorial competent en matèria d'ocupació. Es procurarà que la composició de l'òrgan col·legiat s'ajuste al principi d'equilibri per raó de sexe.  
  
4. L'òrgan col·legiat emetrà periòdicament informes en els quals es concrete el resultat de les avaluacions dutes a terme en relació amb els períodes de temps que considere.  
5. En vista de l'informe de l'òrgan col·legiat, l'òrgan instructor formularà les propostes de concessió a l'òrgan concedent.  
  
Nové. Procediment de concessió  
1. La concessió d'estes subvencions es tramitarà en règim de concurrència competitiva i per a fer-ho es tindrà en compte com a únic criteri el moment en què s'haja presentat tota la documentació que exigix la convocatòria.  
2. En cas que diferents expedients tinguen la mateixa data de criteri i no siga possible prioritzar-los per hora de presentació, es prioritzaran les sol·licituds presentades per persones amb diversitat funcional (prioritzades segons el grau més alt de discapacitat); en defecte d'això, per dones (prioritzant les dones víctimes de violència de gènere), i, en defecte d'això, el fet de realitzar l'activitat en algun dels municipis destinataris en 2023 del Fons de Cooperació Municipal per a la lluita contra el despoblament dels municipis de la Comunitat Valenciana. Si, després d'aplicar estos criteris, l'empat persistix, es prioritzarà en funció de la data de sol·licitud més antiga i, si d'esta manera tampoc es resol l'empat, en funció del número d'expedient més baix.  
  
  
Dècim. Resolució i recursos  
1. La competència per a resoldre sobre les sol·licituds presentades correspon, per delegació, a la direcció territorial de Labora Servei Valencià d'Ocupació i Formació corresponent.  
2. La resolució de concessió determinarà la quantia concedida i incorporarà, si és el cas, les condicions, obligacions i determinacions accessòries a què s'haja de subjectar el beneficiari.  
3. La resolució contindrà informació de l'import previst de l'ajuda en equivalent de subvenció bruta, així com del seu caràcter de minimis, amb referència expressa al títol i a la publicació del reglament en el DOUE.  
4. La resolució posarà fi a la via administrativa i, contra esta, es podrà interposar un recurs potestatiu de reposició davant del mateix òrgan, en el termini d'un mes a partir de l'endemà de la notificació, d'acord amb els articles 123 i 124 de la Llei 39/2015, d'1 d'octubre, del procediment administratiu comú de les administracions públiques; o un recurs contenciós administratiu, en el termini de dos mesos, davant del jutjat contenciós administratiu de la Comunitat Valenciana corresponent, de conformitat amb els articles 8 i 46 de la Llei 29/1998, de 13 de juliol, reguladora de la jurisdicció contenciosa administrativa.  
  
Onzé. Termini per a resoldre  
El termini per a resoldre i notificar la resolució que siga procedent serà de sis mesos a comptar a partir de l'endemà de la presentació de la sol·licitud. Transcorregut este termini sense que s'haja dictat ni notificat cap resolució expressa, es produirà el silenci administratiu i la sol·licitud es podrà entendre desestimada.  
  
Dotzé. Mitjà de notificació  
La notificació de les resolucions i els actes de tràmit es practicarà a través de la seu electrònica de la Generalitat (https://sede.gva.es), per a la qual cosa el sol·licitant ha de disposar de firma electrònica avançada, amb el certificat reconegut per a ciutadans (persona física). Amb esta finalitat es remetrà un avís a l'adreça de correu electrònic que figure en l'expedient, en què s'informarà de la posada a la disposició d'una notificació en la seu electrònica mencionada. La falta de pràctica de l'avís no impedirà que la notificació es considere plenament vàlida.  
  
Tretzé. Liquidació i pagament  
La liquidació de les ajudes es farà una vegada justificades, amb la documentació presentada juntament amb la sol·licitud i les condicions establides, i s'entregarà d'una sola vegada l'import de l'ajuda després que es dicte la resolució de concessió.  
  
Catorzé. Obligacions de les persones beneficiàries  
A més del que disposa l'article 14 de la Llei general de subvencions, són obligacions de les persones beneficiàries:  
a) Mantindre l'activitat per compte propi i l'alta en el Règim Especial de Treballadors Autònoms, o equivalent, durant almenys tres anys des de la data d'efectes de l'alta en este règim. Durant este període no es podrà desenvolupar l'activitat autònoma a través de societats mercantils, cooperatives o societats laborals.  
b) Acreditar la realització de l'activitat que fonamenta la concessió de l'ajuda, així com el compliment dels requisits i les condicions que determinen esta concessió.  
c) Facilitar totes les dades i la informació, en qüestions relacionades amb les subvencions concedides, que requerisca Labora Servei Valencià d'Ocupació i Formació. Per a complir qualsevol requeriment de documentació, esta s'ha d'aportar a través de l'enllaç d'«Aportació de documentació a un expedient obert de Labora», que figure en la web de l'ajuda.  
d) Comunicar a Labora Servei Valencià d'Ocupació i Formació la sol·licitud o l'obtenció d'altres subvencions o ajudes per a la mateixa finalitat, així com qualsevol incidència o variació que es produïsca en relació amb la subvenció concedida o amb les dades facilitades en la sol·licitud.  
e) Conservar els documents (incloent-hi els electrònics) que justifiquen l'aplicació dels fons rebuts, mentres puguen ser objecte de control, els quals han de ser originals o còpies certificades de conformitat amb estos.  
f) Cal donar l'adequada publicitat del caràcter públic del finançament de l'actuació objecte de subvenció durant tot el període d'execució de l'ajuda (és a dir, des que es concedisca l'ajuda fins que s'aporte la documentació a la qual fa referència la lletra següent), incloent-hi el logotip de la Generalitat Valenciana en mitjans de difusió com ara cartells, materials impresos, mitjans electrònics o audiovisuals i en qualsevol altre mitjà de publicitat que es realitze de l'activitat subvencionada.  
  
g) Aportar, en el termini d'un mes després de la fi del període de manteniment obligatori de l'activitat per compte propi, una declaració en model normalitzat sobre publicitat i transparència a què fa referència la lletra anterior. Esta aportació de documentació s'ha de fer a través de l'enllaç d'«Aportació de documentació a un expedient obert de Labora», que estiga disponible en la web de l'ajuda.  
  
Quinzé. Incompatibilitats  
Estes subvencions són incompatibles amb les subvencions del Programa de foment de l'ocupació autònoma a les quals fan referència l'article 78 del Reial decret 818/2021, de 28 de setembre, pel qual es regulen els programes comuns d'activació per a l'ocupació del Sistema Nacional d'Ocupació.  
  
Setzé. Dret de la competència  
1. Estes ajudes se sotmeten al règim de minimis que establix el Reglament (UE) núm. 2023/2831, de la Comissió, de 13 de desembre de 2023, relatiu a l'aplicació dels articles 107 i 108 del Tractat de funcionament de la Unió Europea a les ajudes de minimis, publicat en el DOUE L-2023-81937 de 15 de desembre de 2023. Per este motiu, no es podran concedir a:  
a) Empreses dedicades a la producció primària de productes de la pesca i de l'aqüicultura.  
b) Empreses dedicades a la producció primària dels productes agrícoles (que figuren en la llista de l'annex I del tractat).  
c) Activitats relacionades amb l'exportació.  
2. L'aplicació d'este règim suposa que l'import total de les ajudes de minimis concedides a una única empresa (s'entendrà per única empresa la definició que establix l'apartat 2 de l'article 2 del Reglament (UE) núm. 2023/2831, de la Comissió) no ha d'excedir 300.000 euros durant qualsevol període de tres anys.  
3. Les ajudes de minimis concedides conformement al Reglament (UE) núm. 2023/2831, de la Comissió, es podran acumular amb les ajudes de minimis concedides conformement al Reglament (UE) núm. 2023/2832 de la Comissió. Podran acumular-se amb ajudes de minimis concedides conformement al Reglament (UE) núm. 1408/2023, de la Comissió, i al Reglament (UE), de la Comissió, núm. 717/2014, fins al límit màxim establit en l'article 3.2 del Reglament (UE), núm. 2023/2831, de la Comissió.  
4. Les ajudes de minimis concedides en virtut del Reglament (UE) núm. 2023/2831 no s'han d'acumular a cap ajuda pública en relació amb els mateixos gastos subvencionables, si esta acumulació excedix la intensitat d'ajuda o l'import d'ajuda més elevat que corresponga fixat en les circumstàncies concretes de cada cas per un reglament d'exempció per categories o una decisió que adopte la Comissió. Les ajudes de minimis que no es concedisquen per a costos subvencionables específics, ni es puguen atribuir a costos subvencionables específics, es podran acumular a altres ajudes estatals concedides en virtut d'un reglament d'exempció per categories o d'una decisió que adopte la Comissió.  
  
5. A fi de comprovar que no se superen els límits de l'article 3.2 del Reglament (UE) núm. 2023/2831, de la Comissió, Labora consultarà la Base de dades nacional de subvencions, sense perjuí de requerir la presentació d'una declaració responsable sobre altres ajudes subjectes a qualsevol reglament de minimis rebudes pel beneficiari durant qualsevol període de tres anys, així com sobre altres ajudes rebudes per als mateixos costos.  
  
Desseté. Informació relativa al tractament de dades personals  
1. El tractament de dades personals que es realitze en execució d'esta convocatòria s'ajustarà al que es disposa en el règim jurídic europeu i estatal en matèria de protecció de dades de caràcter personal.  
2. De conformitat amb el que es disposa en l'article 13 del Reglament (UE) 2016/679 del Parlament Europeu i del Consell de 27 d'abril de 2016 relatiu a la protecció de les persones físiques pel que fa al tractament de dades personals i a la lliure circulació d'estes dades i pel qual es deroga la Directiva 95/46/CE, així com en l'article 11 de la Llei orgànica 3/2018, de 5 de desembre, de protecció de dades personals i garantia dels drets digitals informació relativa al tractament de dades de caràcter personal, la informació bàsica en matèria de protecció de dades objecte d'este acte administratiu és la següent:  
  
a) Té la condició de responsable del tractament Labora Servei Valencià d'Ocupació i Formació.  
b) La finalitat per al tractament de dades personals és la gestió de subvencions per a foment de l'ocupació.  
c) La persona interessada té dret a sol·licitar l'accés, rectificació i supressió de les seues dades de caràcter personal, així com sol·licitar la limitació o oposició al seu tractament i a no ser objecte de decisions individuals automatitzades, de manera presencial o telemàtica, de conformitat amb el que es preveu en el següent enllaç: http://sede.gva.es/es/proc19970  
3. La resta d'informació corresponent al tractament de dades personals (base jurídica del tractament, el termini de conservació de les dades, el dret a presentar una reclamació davant la Delegació de Protecció de Dades de la Generalitat o davant l'autoritat de control, les possibles cessions de dades, les comunicacions internacionals, així com les dades de contacte de la Delegació) es troba disponible en el Registre d'Activitats de Tractament de Labora Servei Valencià d'Ocupació i Formació, disponible en la pàgina web de l'organisme (labora.gva.es/es/protecció-de-dades).  
  
Contra esta resolució, que esgota la via administrativa, es podrà interposar un recurs contenciós administratiu en el termini de dos mesos, a comptar des de l'endemà de ser publicada, davant del jutjat contenciós administratiu corresponent i competent, d'acord amb el que establixen els articles 8 i 46.1 de la Llei 29/1998, de 13 de juliol, reguladora de la jurisdicció contenciosa administrativa, o, potestativament, un recurs de reposició davant d'este mateix òrgan en el termini d'un mes, computat en els mateixos termes, d'acord amb el que disposen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques. Tot això sense perjuí que els interessats hi puguen presentar qualsevol altre recurs que estimen pertinent.  
  
València, 30 d'abril de 2024.- El director general de Labora Servei Valencià d'Ocupació i Formació: Antonio Galvañ Diez.